  Туспуктэм: Руслан Нуриахметов Майя Бывальцева «Адели» элькун реабилитаци центрлэсь Глазкарысь ёзэтсэ выльдыны элькун коньдэтысь 61 миллион манет но федерал коньдэтысь 261 миллион манет висъялозы. Ужъёсты 2023-2024 аръёсы быдэстыны чакламын. Со сярысь Удмуртиысь кивалтэтлэн тӧроезлэн воштӥсез Татьяна Чуракова мерлыко вотэсъёсысь бамаз ивортӥз. Элькунлэн уйпал ёросъёсаз улӥсь пиналъёс дорзылы матын реабилитаци ортчыны быгтозы. Выльдон улсын туала тӥрлык пуктыса, юрттэтлэн ӟечлыкез но будоз. « Выль центрын «доступной среда» быдэсак лэсьтэмын луоз, реабилитаци ужез паськытатозы, кулэ ке, пиналъёслы анай-атайёсынызы ӵош улыны луонлыкъёс кылдытозы. Выльдэм центрын арлы быдэ 1 сюрслэсь трос пиналъёс реабилитаци ортчыны быгатозы » Антон Котяков, Россиысь ужъя министр Россиысь ужъя министерстволэн сайтаз ивортэмын, ӵектосъя ньыль шудон но спорт площадкаос лэсьтыны чакламын шуыса, одӥгез соос пӧлысь – ас кожазы ветлыны быгатӥсьтэм пиналъёс понна. Тодэ вайытом, Глазкарысь реабилитаци центрез выльдыны кулэ луись коньдонэз федерал коньдэтын чакланы ужпум Россиысь кивалтэтлэн тӧроез Михаил Мишустин Удмуртие вуылыкуз пуктӥз. Тегъёс: Глазкар коньдон пиналъёс Удмуртия сӧсыръёс  